علی نشانی، قازاق شهرینده دونیایا گؤز آچسا دا سونرالار 1312-جی ایلده عاییله‌سی ایله بیرلیکده آرازی کئچه‌رک اورمیه شهرینه گلیب بورادا یاشاما داوام ائدیبدیر. بۇ شاعر ایندی اورمیه‌ده یاشاییر و اورمو بازاریندا پارچا ساتماق ایله مشغول دور. او، 17 یاشیندان شعر دئمه‌گه باشلاییب و ایندی‌یه‌دک بیر چوخلو شعرلرین مؤلفی‌دیر. 1332-جی گونش ایلینده بیر قالارقی شعر دئییبدیر. سونرالار بۇ شعر خالق ماهنیسی ایله دیللر ازبری اولوبدور. باغبان قیزی اونون مایل اولدوغو بیر قیز ایدی. اونون آتاسی گول باغبانی اولدوغونا گؤره علی نشانی، شعرینده اونا «باغبان قیزی» آدی قویدو. سونوندا همین قیز اونا قسمت اولمادی. بۇ شعری بستهكار اسماعیل شاكری وسیله‌سی ایله ماهنی‌یا چئوریلدی. اورمیه رادیوسوندا و خلق آراسیندا مجلسلرده بیر زامان اوخونوب, داوام ائتدی. تهران رادیوسوندان آذربایجان اوخویانی رحمتلیک مصطفی پایان وسیله‌سی ایله اوخوندو و بیر خالق ماهنیسی كیمی دیللره دوشدو.